google/wiki40b huggingface dataset:
Alex Telles

Alex Nicolao Telles (sündinud 15. detsembril 1992 Caxias do Sulis) on Brasiilia jalgpallur, kes mängib vasakkaitsjana Portugali kõrgliiga klubis FC Porto.
Ta alustas klubikarjääri kodulinna klubis Esporte Clube Juventude, millega liitus 2007. aastal. 2011. aastal debüteeris ta klubi põhimeeskonnas. 2013. aastal liitus ta Brasiilia kõrgliiga klubiga Grêmio Foot-Ball Porto Alegrense. 2013. aasta Brasiilia kõrgliiga hooaeg oli Tellesi läbimurdehooajaks, kui ta valiti liiga sümboolsesse koosseisu.
2014. aasta jaanuaris liitus ta Türgi kõrgliiga klubiga Galatasaray ning aitas samal hooajal klubil tulla Türgi meistriks. Hooajal 2015–16 mängis ta laenul Itaalia kõrgliiga klubis Milano Internazionale.
2016. aasta juulis sõlmis Telles lepingu Portoga. Üleminekusumma oli 6,5 miljonit eurot. Hooajal 2017–18 tuli ta Portoga Portugali meistriks. Hooajal 2018–2019 valiti ta Portugali kõrgliiga hooaja sümboolsesse koosseisu.
Debüüdi Brasiilia jalgpallikoondises tegi Telles 23. märtsil 2019 sõprusmängus Panama vastu.
René Thom

René Thom (2. september 1923 Montbéliard – 25. oktoober 2002 Bures-sur-Yvette) oli prantsuse matemaatik.
Ta tegeles katastroofide teooriaga. Tal on ka olulisi töid teoreetilise bioloogia ja arengubioloogia vallas, aga samuti katastroofide teooria rakendamisest semiootikas.
Diaea dorsata

Diaea dorsata on liik krabiämbliklasi perekonnast Diaea.
Tal on rohelised jalad ja rindmik ning pealt helepruun tagakeha.
Liik esineb ka Eestis.
Bananal

Bananal on saar Araguaia jõe keskjooksul Brasiilias.
Bananal on maailma suurim jõesaar (pindala 20 000 km²).
Närvitrükk

"Närvitrükk" on  4 autori (Joel Sang, Toomas Liiv, Jüri Üdi, Johnny B. Isotamm) luulekogu, mis ilmus 1971. aastal sarjas "Loomingu raamatukogu".
Luulekogu andis välja kirjastus Perioodika.
Hummuli valla vapp

Hummuli valla vapp on Valga maakonnas asunud endise Eesti haldusüksuse Hummuli valla vapp.
Vapp kinnitati 2. juunil 1994.

Vapi kirjeldus

Rohelisel kilbil on kuldne kimalane kahe musta vöödiga kehal.

Tõlgendus

Vapitunnus lähtub valla nime algvariandist, mis tähendab kimalast.
Jana Maasik

Jana Maasik (kasutanud ka pseudonüümi Janka Lee Leis; sündinud 26. märtsil 1970) on eesti kirjanik.  
Trükis on temalt avaldatud kaks romaani ja viis lasteraamatut.
NGINX

Ajalugu

Igor Sysoev alustas projektiga aastal 2002 ning kirjutas NGINX-i esialgu C10K probleemi lahendamiseks. C10K probleemi näol on tegemist 1999. aastal Dan Kegeli loodud terminiga  selgitamaks veebiserverite suutmatust toime tulla rohkete samaaegsete ühendustega . Oma sündmuspõhise ja asünkroonse arhitektuuriga sai NGINX-st kiiresti kõige kiirem saadaval olev veebiserver.
Pärast projekti vabavaraliseks muutmist aastal 2004 hakkas projekt eksponentsiaalset arenema ning Sysoev otsustas asutada ettevõtte NGINX, Inc. (aastal 2011). Ettevõtte eesmärk oli toetada platvormi arendust ning turule toodi toode nimega NGINX Plus, mille näol on tegemist laiendatud funktsionaalsusega eelkõige ettevõtetele suunatud kaubandusliku tootega.

Nginx vs Nginx Plus

NGINX'st on kaks versiooni - OSS NGINX ja NGINX Plus. Viimane pakub mitmeid lisa funktsionaalsusi, mida OSS NGINX's ei ole.

Populaarsus

Novembris 2018 läbi viidud Netcrafti Veebiserverite uuringust selgus, et NGINX omab on 21.71 protsendilist turuosa veebiserverite tootjate hulgas. Tänu sellele on NGINX positsioneerinud end Microsofti järel teisele kohale. Uuringus osales 1,652,185,816 lehekülge, 226,752,928 unikaalset domeeni ja 8,048,899 veebiserverit.
Tali valla vapp

Tali valla vapp on endise Pärnu maakonnas asuva Eesti haldusüksuse Tali valla vapp.
Vapp oli kasutusel 5. juulist 1993 kuni 2005. aastani, mil ühineti koos Kilingi-Nõmme linna ja Saarde vallaga ühtseks omavalitsusüksuseks Saarde vallaks.

Vapi kirjeldus

Sinisel kilbil hõbedane kuuseoksa rist, risti keskel punane jõhvikas.

Põhjendus

Kuuseoksa rist sümboliseerib metsade rohkust Tali vallas, samuti seda, et Tali keskusest suundub nelja põhiilmakaarde tee. Jõhvikas sümboliseerib soode ja rabade rohkust Tali vallas. Tulenevalt kohanimest "Tali", on vapi- ja lipuvaärvideks valitud karged ja külmad toonid, sinine  ja hõbedane.
Kerry King

Kerry King (sündinud 3. juunil 1964 Los Angeleses) on USA muusik, ansambli Slayer kitarrist ja asutajaliige.
King hakkas heavy metaliga tõsisemalt tegelema 1981. aastal, kui ta otsustas saada mõne bändi kitarristiks. Pärast kohtumist teise kitarristi Jeff Hannemaniga otsustasid nad teha oma bändi, mille nimeks sai Slayer. Koos Hannemaniga on King olnud Slayeri peamiseks sõnadekirjutajaks. Teda huvitavad satanismi, musta maagia ja õudusfilmidega seotud teemad, mistõttu ka bändi lugudes on nendest teemadest tihti juttu. Ent King ise on ateist, mistõttu ei usu ta ei Jumalasse ega Saatanasse, kuid on väitnud, et viimasest on kirjutada lõbusam kui esimesest.
King on tuntud oma äärmise otsekohesuse poolest ja on seetõttu ka paljude bändide liidritega tülli läinud. Üks tuntumaid juhtumeid oli tema tüli Megadethi solisti Dave Mustaine'iga, kes üritas teda Slayerist oma bändi meelitada.
1980. aastatel olid Kingil pikad juuksed, kuid kui ta hakkas kiilaks jääma, ajas ta end täiesti kiilaks.
King on teist korda abielus ja tal on üks laps.
Jõustumine

Jõustumine (inglise entry into force) on mingi õigusakti (nt seaduse) kehtima hakkamine, seadusjõusse astumine.
Nt Eestis jõustub põhiseaduse kohaselt mingi seadus (kui ei ole vastavas seaduses teisiti sätestatud) kümnendal päeval pärast selle avaldamist Riigi Teatajas.
Erich Kern

Erich Kern (27. veebruar 1906 – 13. september 1991) oli Austria ajakirjanik ja kirjanik.
Ants Lepson

Ants Lepson (sündinud 14. mail 1934 Vaisi külas) on Eesti ja Norra maalikunstnik, endine laevakapten.
Ta lahkus aastal 1944 Rootsi. Aastal 1948 lahkus ta Rootsist USA-sse. Aastast 1954 elab ta Norras. Ta on lõpetanud Arendali Merekooli.
Ta on maalinud peamiselt meremaale.
Ta elab Norras Arendalis.
Reason, Truth and History

"Reason, Truth and History" ("Mõistus, tõde ja ajalugu") on Hilary Putnami filosoofiline raamat. See ilmus 1981 Cambridge University Pressi väljaandel.
Tõnu Kaljuste

Tõnu Kaljuste (sündinud 28. augustil 1953 Tallinnas) on Eesti koori- ja orkestridirigent. Ta on asutanud Eesti Filharmoonia Kammerkoori ja Tallinna Kammerorkestri, juhatanud mitmeid tunnustatud koore ja orkestreid Euroopas, Austraalias ja Ameerikas ning saanud mitu hinnatud auhinda. Nargen Festivali asutaja.

Elulugu

Tõnu Kaljuste sündis dirigendi ja muusikaõpetaja Heino Kaljuste ning raadiotöötaja Lia Kaljuste peres. Oma isa nimetab ta oma esimeseks muusikaliseks mõjutajaks ja esimesed esinemiskogemused sai ta isa juhatatava Ellerheina lastekoori ridades.
1971 lõpetas Tõnu Kaljuste koorijuhtimise eriala Tallinna Muusikakeskkoolis Harri Ilja õpilasena. Õpinguid selles koolis alustas ta klaveri erialal. Ta jätkas dirigeerimisõpinguid Tallinna Riiklikus Konservatooriumis (praeguses Eesti Muusika- ja Teatriakadeemias) Jüri Variste (koorijuhtimine) ja Roman Matsovi (orkestrijuhtimine) käe all ning sai kõrghariduse 1976. 1976–1978 õppis ta edasi Leningradi Konservatooriumis J. Kudrjavtseva juures.
1971 alustas Tõnu Kaljuste dirigenditööd Kammerkoori Ellerhein juures, mille tema isa oli loonud 1966. aastal lastekoori lauljatest, kes tahtsid jätkata kooris laulmist ka pärast lastekoorist lahkumist. 1974 võttis Tõnu selle koori oma isalt, kellelt õpetajatöö rohkem aega nõudma hakkas, täielikult üle.
1978–1980 oli ta Tallinna Riikliku Konservatooriumi koorijuhtimisõppejõud ja 1978–1985 (teistel andmetel 1980–1982) rahvusooperi Estonia dirigent. Ta on Eesti Muusika- ja Teatriakadeemia professor ja dirigeerimisosakonna juhataja.
Aastal 1980 kirjutas ta alla "40 kirjale".
1980 saavutas kammerkoor Ellerhein 1. auhinna Béla Bartóki nimelisel rahvusvahelisel koorikonkursil Ungaris ja Tõnu Kaljuste sai parima dirigendi auhinna. Tänu selle edu tõttu saadud riiklikule rahastamisele sai Kaljuste muuta koori elukutseliseks ja 1981 võeti kasutusele uus nimi ENSV Riikliku Filharmoonia Kammerkoor.
Koori tegevuse käigus sai selgeks vajadus stabiilse instrumentaalkoosseisu järele, mis viis Tallinna Kammerorkestri asutamiseni 1993. Koor ja orkester on teinud tihedat koostööd.
1994–2000 oli Tõnu Kaljuste Rootsi Raadio Koori peadirigent ja 1998–2000 Madalmaade Kammerkoori peadirigent. Neist esimene oli talle eriti tähtis, kuna Rootsi koori oli kuulsaks teinud Kaljustele suurt mõju avaldanud dirigent Eric Ericsson.
2001. aastal lõpetas Tõnu Kaljuste töö Eesti Filharmoonia Kammerkoori peadirigendina ja tema mantlipärijaks sai Paul Hillier. 2004 käivitas Tõnu Kaljuste uue projektiteatri Nargen Opera.
2014. aastal võitis Grammy parima kooriesituse eest (kategooria Best Choral Performance). Arvo Pärdi "Aadama itk" Eesti Filharmoonia Kammerkoori, Sinfonietta Riga, Tallinna Kammerorkestri, Läti Raadio koori ja Vox Clamantise esituses.

Isiklikku

Tõnu Kaljuste oli abielus Ülle Kaljustega. Praegu on kooselus Kadri Hinrikusega.
Dire Dawa

Ajalugu

Dire Dawa rajati 1902. aastal seoses Addis Abeba-Djibouti raudtee ehituse jõudmisega Hareri linna lähedale, mis asub kõrgel mägedes. Varsti pärast seda ehitati Dire Dawast maantee Hareri.
Kuivatamine

Kuivatamine ehk kuivatus on vee eemaldamine tahkest, vedelast või gaasilisest ainest.
Kuivatamiseks kasutatakse kõige enam füüsikalis-keemilisi meetodeid, näiteks aurustamist, absorptsiooni, adsorptsiooni, destillatsiooni, sublimatsiooni, gaaside puhul kasutatakse ka kondenseerimist. Suurema efektiivsusega, ehkki kallimad, on keemilised meetodid, mille puhul kasutatakse vettsiduvaid (hügroskoopseid) aineid nagu CaCl₂, K₂CO₃, Al₂O₃, silikageel, Na, P₂O₅ jm. Vett siduvad agendid on kasutusel eeskätt laborites.
Kuivatamine kestab seni, kuni veeauru rõhk kuivatatava aine pinnal saab võrdseks veeauru osarõhuga ümbritsevas keskkonnas. Absoluutsele lähedase kuivuse saavutamine nõuab suletud süsteemi (näiteks eksikaator) ja paljudel juhtudel spetsiifilist käitlust.
Kuivatamist kasutatakse tihti toiduainete säilitamiseks. Kuna kuivatamine kõrgel temperatuuril kahjustab toiduainete maitset ja vähendab toiteväärtust, siis eelistatakse vaakumkuivateid, kus protsess toimub kiiremini ja madalamal temperatuuril. Veelgi parem on kasutada sublimeerimist – toiduaine külmutatakse ja seejärel kuivatatakse kõrgvaakumis.
Looduses toimub vett sisaldavate avatud süsteemide korral nende paratamatu kuivamine, mis sõltub ümbruskonna temperatuurist, tuulest, õhuniiskusest, päikesekiirgusest, kuivava materjali poorsusest, pinna omadustest jm teguritest. Suhteliselt kuiva aine, kuid suure õhuniiskuse korral toimub vastupidine protsess – aine niiskus suureneb.
Peetri tänav (Tartu)

Peetri tänav on tänav Tartus Raadi-Kruusamäe linnaosas. See saab alguse Nurme tänaval ning kulgeb loodest kagusse, ristudes Maarjaturu, Lubja, uuesti Maarjaturu, Risti ja Liiva tänava, Narva maantee, Peetrituru, Mäe, Roosi ja Kasarmu tänavaga.
Peetri tänava ääres asuvad Peetri kirik, staadion, Tartu Luterlik Peetri Kool, Peetri turg ja Peetri tiik, samuti paiknes seal ajalooline Peetri kalmistu.
Jürilille tee

Jürilille tee on tänav Tallinnas Pirita linnaosas Kose asumis.
Jürilille tee 29. oktoobril 2015.
Lamstedt

Geograafia

Madal Westerbergi seljak, otsamoreen Saale jäätumise perioodist, asub Lamstedti Rahdeni paikkonna lähedal.

Ajalugu

Lamstedt kuulus Bremeni peapiiskopkonda. 16. sajandi keskpaigas võtsid elanikud omaks luterluse. Tilly (1628–1630) juhitud Liiga okupatsiooni ajal kannatasid nad vastureformatsiooni katsete all.
1648. aastal muudeti vürstlik peapiiskopkond Bremeni hertsogkonnaks, mida valitseti esmalt personaalunioonis Rootsi krooniga – mille katkestas Taani okupatsioon (1712–1715) – ja 1715. aastast alates Hannoveri krooni poolt. 1807. aastal annekteeris hertsogkonna üürike Vestfaali kuningriik, enne kui Prantsusmaa selle 1810. aastal annekteeris. 1813. aastal taastati hertsogkond Hannoveri kuurvürstkonda, mis – pärast selle Hannoveri kuningriigiks ülendamist 1814. aastal – liidendas hertsogkonna reaaluniooni ja hertsogkonna territooriumist, sealhulgas Lamstedtist, sai osa uuest 1823. aastal loodud Stade ringkonnast.
Claus Spreckels (1828–1908),  suurtööstur Hawaiil ja Californias (Spreckels Sugar Company), sündis Lamstedtis. Claus-Spreckels-Straße (tänav) Lamstedtis kannab tema nime.
Sevennid

Sevennid (prantsuse Cévennes) on mäestik Euroopas Prantsusmaal.
Sevennid piiravad kagust Keskmassiivi, laskuvad järsult Rhône'i orgu ja Vahemere rannikumadalikule.
Mäestiku kõrgus on kuni 1702 meetrit.
6025

6025 (õieti Carlos Cadona) on USA muusik.
Ta oli lühikest aega hardcore punk'i bändi Dead Kennedys trummar ja hiljem bändi teine kitarrist.
1980ndatel diagnoositi tal skisofreenia.
Muusikuna on ta vähe tegutsenud ja avalikkusest on ta eemale hoidnud.
Haldusleping

Haldusleping on kokkulepe, mis reguleerib haldusõigussuhteid.

Eesti

Halduslepingut reguleerib põhiliselt haldusmenetluse seaduse 7. peatükk, aga ka halduskoostöö seadus.
Raamatute varjatud sõnumid

Mitmete esoteeriliste ja vandenõuteooriate kohaselt on pühakirjadesse või pühaks peetavatesse raamatutesse peidetud varjatud sõnumeid või saladusi. 
Väidetakse näiteks, et Piiblis nähtav tekst on tegelikult võltsing või pettus, et varjata mingit iidset, salajast või ohtlikku tõde. Teiste teooriate kohaselt on Piibli tekst üksnes kood, mis vajab tõelise sõnumi mõistmiseks dešifreerimist. Igal Piibli sõnal olevat tegelikult 99 tähendust jne. 
Sarnased teooriad ringlevad ka Koraani, veedade ja teiste pühakirjade kohta.
George Evelyn Hutchinson

George Evelyn Hutchinson (30. jaanuar 1903 Cambridge – 17. mai 1991 London) oli USA zooloog ja limnoloog.
Hutchinson on tuntud eeskätt järvede uurijana, ning teda peetakse moodsa limnoloogia isaks.
Ka on ta Ameerika teoreetilise ökoloogia koolkonna rajaja. Ta sõnastas planktoni paradoksi.

Elukäik

Hariduse sai ta Gresham's School'is ja Cambridge'i Emmanuel College'is. Pärast kahte aastat õpetamist Witwatersrandi ülikoolis Lõuna-Aafrika Vabariigis ühines ta 1928. aastal Yale'i Ülikooliga. Tema karjäär kestis seal nelikümmend kolm aastat.
Oma elu lõpuaastad veetis ta Suurbritannias Londonis, kus ka suri.

Isiklikku

Hutchinson sai 1941. aastal USA kodakondsuse.
Expo '58

Expo 58, ka Brüsseli maailmanäitus (hollandi Brusselse Wereldtentoonstelling; prantsuse Exposition Universelle et Internationale de Bruxelles) oli avatud Brüsselis 17. aprillist kuni 19. oktoobrini 1958.
NSV Liitu esindas maailmanäitusel teiste hulgas Tallinna raadioelektroonika tehas Punane RET. 
Radioola Estonia-2 sai hea helikõla eest näitusel kuldmedali.
Näitusel esitleti ka limusiini ZIL-111.
Georg von Frundsberg

Georg von Frundsberg (24. september 1473 Mindelheim – 20. august 1528 samas) oli Lõuna–Saksamaa rüütel ja Landsknechtide juht Püha Rooma riigi Habsburgide dünastia keisrite Maximilian I ja Karl V teenistuses. Osales Cambrai liiga sõjas, kus paistis silma Verona kaitsmisel veneetslaste rünnakute eest, samuti Neljandas Itaalia sõjas ja Cognaci liiga sõjas. 
Teise maailmasõja ajal anti Waffen-SSi 10. SS–Soomusdiviisile aunimetus Frundsberg.
Aavo Rätsep

Aavo Rätsep (sündinud 10. detsembril 1933 Pärnus) on Eesti põlevkivikeemiateadlane.

Elulugu

Aavo Rätsep on teenistujate poeg.
Lõpetas 1952 Pärnu 1. Keskkooli, 1957 Tallinna Polütehnilise Instituudi (TPI) insener-keemik-tehnoloogina, 1963 TPI aspirantuuri; tehnikakandidaat (1965, TPI), dissertatsiooni teemaks oli "Tsoonsulatusmeetodi kasutamine kristalsete orgaaniliste süsteemide jaotamiseks komponentideks ja selle rakendamine põlevkivi uttevee fenoolide uurimisel ja lahutamisel". (dissertatsiooni juhendajaks oli professor Agu Aarna). Oli 1963–1990 Põlevkivi Teadusliku Uurimise Instituudis: vanemteadur, sektori- ja laborijuhataja, 1991– Eesti TA Ökoloogia ja Mereuuringute Instituudi Kirde-Eesti osakonna juhtivteadur.

Teadustöö

Uurimisvaldkond: põlevkivi töötlemine, põlevkivi kahealuseliste fenoolide (alküülresortsiinide) peenlahutamine ja individuaalsete komponentide kasutamine, orgaanilise sünteesi ja tööstuslike heitvete puhastamine ja vedelate tehnoloogiliste jääkproduktide utiliseerimine. Eesti Keemia Seltsi ja Eesti Looduskaitse Seltsi liige. 55 teadusartiklit, 21 autoritunnistust, 4 patenti.
Horror Dance Squad

Horror Dance Squad on Eesti ansambel.
Ansambel asutati 2014.
Merilõvi

Toitumine

Merelõvi on suurepärane ujuja, ta on väga väle ning suudab kalu ja kalmaare tabada ise täiskiirusel ujudes.

Paljunemine

Sigimisperioodil kaitseb isasloom raevukalt oma rannapiirkonda, sellele alale kogub ta oma haaremi, kus võib olla kuni 30 emast. Isase valib aga endale välja emasloom. 
Paaritumine toimub vees. Tiinus kestab 10 kuud. Korraga sünnib tal üks poeg, keda ema imetab 7-8 kuud. Ema ja poeg tunnevad teineteist hääle ja lõhna järgi.

Iseloomustus

Merilõvid on värvuselt oranžikad. Isased on emastest ligi kaks korda suuremad. Täiskasvanud isaste tüvepikkus ulatub üle 2,73 m ja kehakaal kuni 350 kg; emastel vastavalt 1,8–2 m ja 150 kg ringis.
Lüllelaht

Lüllelaht (ka Lülle laht) on järv (minevikus laht) Saare maakonnas Saaremaa vallas Rootsiküla külas. Järves on kaks saart.
Riisika tänav

Riisika tänav on tänav Tallinnas Nõmme linnaosas Liiva asumis. Riisika tänav algab Männiku teelt ja lõpeb Mahla tänaval Tallinna–Lelle raudteeliini ääres.
Riisika tänav on enam-vähem lääne–idasuunaline ja ligikaudu 185 meetri pikkune.

Tänava nimed

Tänava esialgne nimi oli alates 8. novembrist 1927 Lätte. Aastatel 1940–1941 oli tänava nimi Lohu. 25. septembril 1959 pandi tänavale nimeks Pampli. Praeguse nime sai Riisika tänav 22. aprillil 1960.
Vomentaga

Vomentaga (ka Vomentagana) oli muinaskihelkond Revalas.
Vomentagat mainib Taani hindamisraamat (kujul Uomentakae), mis loetleb seal 59 asustusüksust kokku 481 adramaaga. Muinaskihelkond asus Revala lääneosas ja hõlmas hilisemate Keila, Harju-Madise ja Risti ning osa Hageri kirikukihelkonna territooriumist. Suurema asustustihedusega ja majanduslikult jõukama piirkonna moodustas Vomentaga idaosa, eriti Keila-Vanamõisa-Saue ümbrus, mida arheoloogid on muinasaja kontekstis nimetanud Keila ja Vääna jõe alamjooksu piirkonnaks. See u 200 km² suurune territoorium paiknes Vääna ja Keila jõe ning ranniku ja Harku-Saue joone vahelisel alal, ulatudes Kodasema, Hüüru ja Harku juures ka Vääna jõest põhja ja kirde poole. Mauri Kiudsoo arvates kuulus sinna ka kirjalike allikate järgi Harjumaale paigutatud Tõdva – viikingiaegne rauasulatuskoht – ja selle lähiümbrus, mis asustusajaloo ja -loogika järgi on pigem Rävala loomulik osa. Ta toob välja oletuse, et harjukad on millalgi Tõdva suure majandusliku potentsiaaliga territooriumi hõivanud, kuid ei pea praeguse uurimisseisu juures võimalikuks selle hüpoteesi kontrollimist.
Vomentaga keskusega seostub ainus arheoloogiliselt fikseeritud Põhja-Eesti viikingiaegne sadama- ja/või randumiskoht, mis asus Klooga järve ja Lahepera lahe vahelisel alal. Oletatav sadamakoht oli ka Padise kloostri lähedal Paldiski lahe ääres, kus meri ulatus tol ajal praeguse Kloostri jõe alamjooksu kohal rohkem kui kilomeetri jagu sisemaale, moodustades läänetuulte eest varjatud lahesopi.
Vomentaga piirkonda on arheoloogiliselt vähe uuritud, kuid sealt on saadud juhuleide. Vomentaga viikingiaegne leiumaterjal erineb naaberaladest eelkõige oma Rootsist (Gotlandilt) ja Edela-Soomest pärit importesemete poolest. Avastatud hõbeaarete põhjal on oletatud isegi Skandinaavia viikingite asustust hilisema Keila kihelkonna alal. Kiudsoo märgib ära, et Brennu-Njálli saaga kirjeldab 972. aasta islandlaste retke Rävalasse (Rafala), kus nad kohtasid viikingeid ja võitsid neid lahingus, kuid leiab, et tagantjärele pole enam võimalik teada, kas tegu oli rävalaste või läbisõidul olevate viikingitega. Geograafiliselt asus viikingiaegne Vomentaga strateegilises kohas, kahe Skandinaavia keskustest Loode-Venemaa keskustesse kulgenud kaubatee (Birka-Edela-Soome-Rävala ja Gotland-Kuramaa-Rävala) ühinemispunktis. 10. sajandi kolmandale veerandile järgnevast perioodist (kuni 1220. aastateni) pärinevaid Vomentaga aardeleide aga enam pole. Kiudsoo peab tõenäoliseks põhjuseks maakerget, mis muutis vanad sadamakohad ajapikku kasutuskõlbmatuks. Uued, 13. sajandi leiud, on tema arvates seotud juba Tallinna kauplemiskeskuse esilekerkimisega.
Fifth Avenue

Fifth Avenue (eesti keeles Viies avenüü) on New Yorgi keskse linnaosa Manhattani tänavajoonestikus viies püstsirge edela-kirdesuunaline lai tee.
Avenüü on Manhattani peatänav, New Yorgis, Ameerika Ühendriikides. Avenüü on 9,973 kilomeetrit pikk ning see lähtub Washington Square North tänavalt Washington Square Arch triumfikaare eest. Avenüüd omab New Yorgi linn ja hooldamist teostab New Yorgi transpordiamet.
Viies avenüü kulgeb Waverly Place'ist läbi rõhtsirgete tänavate 8th Street–120th Street ja 124th Street–143th Street ning jõuab ulatuselt lõpule linna sissesõiduteel Harlem River Drive'il.
Seda peetakse maailma üheks kõige kallimaks ja elegantsemaks tänavaks. Seal on palju tuntud vaatamisväärsusi, nagu New Yorgi Avalik Raamatukogu, Püha Patricku katedraal, Rockefeller Center ja Central Park. Viiendal avenüül on palju kallihinnalisi kaupluseid nagu Gucci. Avenüü äärde jääb ka praeguse USA presidendi Donald Trumpi pilvelõhkuja Trump Tower.
Henry Kõrvits

Pere

Henry Kõrvitsa isa on muusik Harry Kõrvits ning vanaisa oli helilooja ja muusikateadlane Harri Kõrvits.
Tal on Maris Uusnaga tütar Tuule Teele (sündinud 4. juulil 2010) ja poeg Karl Villem. Maris ja Henry abiellusid 10. juulil 2015.
Hayden White

Hayden V. White (12. juuli 1928 – 5. märts 2018) oli USA kirjandusteadlane ja ajaloolane. 
White on peamiselt tuntud oma teose "Metahistory" (1973) järgi, milles ta leidis 19. sajandi ajaloolaste tekste keeleteaduslike meetoditega analüüsides, et need ei erine põhimõtteliselt ilukirjandusest. Sellega tõi ta ajalooteadusse postmodernismi ja keelelise pöörde (linguistic turn). 1990. aastatel on mitmed tuntud ajaloolased, näiteks Roger Chartier, tema seisukohti kritiseerinud ning ajalooteaduse erinevust ilukirjandusest tõestada püüdnud. Ka White ise on tunnistanud, et ajalooteadus tegeleb objektiivsete, reaalselt eksisteerivate faktidega, erinedes seega ainult luuludel põhineda võivatest väljamõeldud tekstidest. Tema argumendid käivad rohkem ajaloolaste keelelise väljenduse kui faktide ebatõelisuse kohta, sest keele relatiivsuse ja sisemiste struktuuride tõttu ei saavat ükski narratiiv ainuõige tõe lähedane olla.

Tunnustused

Hayden V. White valiti 2000. aastal Ameerika Filosoofiaseltsi liikmeks.
Katrin Väli

Katrin Väli (kodanikunimega Katrin Hallas; sündinud 11. aprillil 1956 Tallinnas) on eesti luuletaja ja tõlkija.
Ta on lõpetanud 1983. aastal Moskvas Gorki-nimelise Kirjandusinstituudi.
1994. aastast Eesti Ekspressi keeletoimetaja. Toimetanud ka raamatuid, eelkõige kirjastusele Medicina.
Kodanikunime all tegutseb ta ka eesti keelde tõlkimise alal. Näiteks on ta tõlkinud Jevgeni Kisseljovi ja Mihhail Kasjanovi raamatu "Putinita". 
Katrin Väli nime all tõlkinud ilukirjandust, peamiselt luulet. 
Tema luuletusi on tõlgitud vene, ungari, ukraina, inglise ja soome keelde.
Tema abikaasa on tõlkija ja toimetaja Jaakko Hallas.